Achalcichė
Achalcichė (gruz. ახალციხე) – miestas pietvakarių Gruzijoje, Samcchės-Džavachetijos regiono sostinė. Išsidėstęs prie nedidelio Pocchovio upelio (Kuros intakas). Keliai į Batumį, Boržomį, Achalkalakį. Elektros variklių, baldų gamyba, agatų, diatomito apdirbimas, maisto pramonė. Veikia teatras, istorijos ir kraštotyros muziejus. Balneologinis kurortas. Apylinkėse išgaunami agatai, diatomitas.